Tarybos reglamentas (EEB) Nr. 3494/86
1986 m. lapkričio 13 d.
iš dalies keičiantis Reglamentą (EEB) Nr. 2772/75 dėl prekybos kiaušiniais standartų ir Reglamentą (EEB) Nr. 2782/75 dėl perinti skirtų kiaušinių bei ūkiuose auginamų paukščių jauniklių gamybos ir prekybos
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį,
atsižvelgdama į 1975 m. spalio 29 d. Tarybos reglamentą (EEB) Nr. 2771/75 dėl bendro kiaušinių rinkos organizavimo [1], su paskutiniais pakeitimais ir papildymais, padarytais Reglamentu (EEB) Nr. 1475/86 [2], ypač į jo 2 straipsnio 2 dalį,
atsižvelgdama į 1975 m. spalio 29 d. Tarybos reglamentą (EEB) Nr. 2777/75 dėl bendro paukštienos rinkos organizavimo [3] su paskutiniais pakeitimais ir papildymais, padarytais Reglamentu (EEB) Nr. 1475/86, ypač į jo 2 straipsnio 2 dalį,
atsižvelgdama į Komisijos pasiūlymą,
kadangi Tarybos reglamentas (EEB) Nr. 2772/75 [4] su paskutiniais pakeitimais ir papildymais, padarytais Reglamentu (EEB) Nr. 3791/85 [5], nustato tam tikrus prekybos kiaušiniais standartus;
kadangi patyrimas, įgytas per laikotarpį nuo šių standartų nustatymo, iškelia būtinybę aiškiai apibūdinti pastarųjų apimtį; kadangi, atsižvelgiant į pastarojo laikotarpio peryklų veiklos kryptis bei siekiant paskatinti kiaušinių produktų gamybą ir realizavimą, turėtų būti priimta nuostata dėl šių standartų netaikymo, ypač inkubuotiems kiaušiniams;
kadangi Tarybos reglamentas (EEB) Nr. 2782/75 [6] su paskutiniais pakeitimais ir papildymais, padarytais Reglamentu (EEB) Nr. 3791/85, pateikia nuostatas dėl perinti skirtų kiaušinių ir ūkiuose auginamų paukščių jauniklių gamybos ir realizavimo; kadangi, siekiant atskirti iš inkubatorių paimtus kiaušinius nuo kiaušinių, kuriems taikomas Reglamentas (EEB) Nr. 2772/75, nuostatos dėl perinti skirtų kiaušinių nustatymo turėtų būti pataisytos; kadangi duomenys apie iš inkubatorių paimtus kiaušinius ir jų panaudojimą turėtų būti renkami reguliariai,
PRIĖMĖ ŠĮ REGLAMENTĄ:
1 straipsnis
Reglamentas (EEB) Nr. 2772/75 yra keičiamas taip:
1) 1 straipsnio 1 ir 2 dalys yra keičiamos taip:
"1. "Kiaušiniai" - tai vištų kiaušiniai su lukštais, tinkami tiesiogiai vartoti žmonių maistui ir maisto pramonėje, išskyrus inkubuotus kiaušinius.
2. "Pramoniniai kiaušiniai" - tai vištų kiaušiniai su lukštais, išskyrus nurodytuosius 1 dalyje ir įskaitant inkubuotus kiaušinius."
2) 6 straipsnio 2 dalis yra išbraukiama.
3) 9 straipsnis yra keičiamas taip:
"9 straipsnis
C klasės kiaušiniai - tai tokie kiaušiniai, kurie neatitinka A ir B klasės kiaušiniams taikomų reikalavimų. Jie tik gali būti perduoti kiaušinių perdirbimo įmonėms arba pramonės įmonėms."
2 straipsnis
Reglamentas (EEB) Nr. 2782/75 yra keičiamas taip:
1) 5 straipsnyje
- 1 dalis keičiama taip:
"1. Perinti skirti kiaušiniai, naudojami paukščių jauniklių gamybai, ženklinami atskirai.",
- 2 dalis yra išbraukiama, o 3 ir 4 dalys atitinkamai virsta 2 ir 3 dalimis.
2) 7 straipsnis yra keičiamas taip:
"7 straipsnis
Kiekviena perykla turi vieną ar daugiau registrų, į kuriuos pagal rūšis, kategoriją (pirmos kartos protėvių pulko, antros kartos protėvių pulko ar bendros paskirties paukščių jaunikliai) ir tipą (skirti maistui, dedeklės ar dvigubos paskirties) įtraukiama tokia informacija:
a) diena, kai kiaušiniai buvo sudėti į inkubatorių, inkubuotų kiaušinių skaičius ir skiriamasis numeris tos įmonės, kurioje buvo pagaminti perinti skirti kiaušiniai;
b) perėjimo data ir faktiniam vartojimui numatytas išperėtų paukščių jauniklių skaičius;
c) inkubuotų kiaušinių, išimtų iš inkubatoriaus, skaičius ir pirkėjas."
3) 8 straipsnis keičiamas taip:
"8 straipsnis
Inkubuoti kiaušiniai, išimti iš inkubatoriaus, naudojami tik kitiems tikslams nei žmonių maistas. Jie gali būti naudojami kaip pramoniniai kiaušiniai, kaip tai suprantama Reglamento (EEB) Nr. 2772/75 1 straipsnio 2 dalyje."
4) 9 straipsnio 1 dalis yra keičiama taip:
"1. Visos peryklos kas mėnesį informuoja valstybės narės kompetentingą agentūrą apie į inkubatorių patalpintų kiaušinių skaičių ir apie faktiniam suvartojimui skirtų išperėtų paukščių jauniklių skaičių pagal rūšį, kategoriją ir tipą."
3 straipsnis
Šis reglamentas įsigalioja 1987 m. sausio 1 d., išskyrus 2 straipsnį, kurio įsigaliojimo data - 1987 m. liepos 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1986 m. lapkričio 13 d.